Predkladacia správa

Národná správa o stave implementácie Akčného plánu pre životné prostredie a zdravie obyvateľov SR (NEHAP III) je vypracovaná na základe uznesenia vlády SR č. 10 zo dňa 11. januára 2006 k Akčnému plánu pre životné prostredie a zdravie obyvateľov SR III.
Akčný plán predstavuje dôležitý nástroj na posilnenie procesov v prospech zlepšenia environmentálneho zdravia so zapojením čo najväčšieho počtu partnerov z rôznych oblastí. 
Ide v poradí o druhú národnú správu, ktorá má informatívny charakter. Jej hlavnú časť tvorí vyhodnotenie plnenia aktivít v prioritných oblastiach Európskeho akčného plánu pre prostredie a zdravie detí (CEHAPE), ktoré sú zamerané na redukciu ochorení a úmrtnosti detí spôsobenej gastrointestinálnymi poruchami v dôsledku nevyhovujúcej pitnej vody, prevenciu a redukciu zdravotných dôsledkov spôsobených nehodami a zraneniami detí, prevenciu a zníženie respiračných chorôb u detí spôsobených vonkajším a vnútorným znečisteným ovzduším, zníženie rizika chorôb a invalidity detí spôsobenej expozíciami nebezpečným chemickým látkam (napr. ťažkým kovom) a biologickým činiteľom. Ďalšími oblasťami sú ľudský biomonitoring, informačný systém životného prostredia a zdravia, klimatické zmeny a zdravie, výskum, vzdelávanie a výchova k environmentálnemu zdraviu.
Národná správa NEHAP III pozostáva z vyhodnotenia súboru aktivít v oblasti environmentálneho zdravia, ktoré sa realizujú v rámci jednotlivých rezortov a majú viesť k splneniu základného cieľa, a  to k minimalizovaniu rizík pochádzajúcich z prostredia, ktoré môžu negatívne ovplyvniť zdravie ľudí a vytvárať prostredie, ktoré nebude poškodzovať a ohrozovať zdravie ľudí, vrátane detí.
Predkladaný materiál bol vypracovaný na základe podkladov zainteresovaných rezortov, ktoré sa podieľajú na realizácii NEHAP III v rámci svojich rezortných kompetencií. Ide o rezort životného prostredia, pôdohospodárstva, dopravy, pôšt a telekomunikácií, práce, sociálnych vecí a rodiny, výstavby a regionálneho rozvoja, školstva, hospodárstva a štatistického úradu .
Finančné prostriedky na pokrytie aktivít boli čerpané zo štátneho rozpočtu v rámci jednotlivých kapitol rezortov, finančné prostriedky na realizáciu aktivít NEHAP III v rezorte zdravotníctva boli a naďalej budú uhrádzané zo schváleného rozpočtu Úradu verejného zdravotníctva SR.
 Zlepšenie environmentálneho zdravia je možné dosiahnuť iba po dôslednom plnení aktivít NEHAP III a ich časovo dlhodobom pôsobení.
 
Vzhľadom na to, že ide o materiál informatívneho charakteru a nemá finančný, ekonomický, environmentálny vplyv ani vplyv na zamestnanosť, nebola k nemu vyhotovená doložka finančných, ekonomických, environmentálnych vplyvov a vplyvov na zamestnanosť.